হাদিস শরিফে এসেছে, পৃথিবীর মধ্যে মর্যাদাপূর্ণ স্থান হচ্ছে মসজিদ। আর সবচেয়ে নিঃকৃষ্ট স্থান বাজার। মসজিদ অঙ্গনে সেই বাজার সৃষ্টির ব্যাপারে চিন্তা-ভাবনার অবকাশ থাকতে পারে। ইসলামী চিন্তাবিদরা একমত হতে পেরেছেন যে, কোনো ভূখণ্ড যদি শুধু মসজিদ তৈরির নিমিত্তে ওয়াকফ করা হয়, তাহলে ওয়াকফকৃত সেই স্থানে মসজিদ ছাড়া অন্য কিছু করা বৈধ হবে না। আর যদি ওয়াকফ করা হয় এভাবে যে, এই স্থানটিতে একটি বিল্ডিং করা হলে এর নিচতলা মার্কেট এবং দ্বিতীয় বা তৃতীয় তলা মসজিদের জন্য উৎসর্গ করা হবে। এভাবে মসজিদ তৈরি বৈধ হলেও ওলামাগণ সেটাকে নিরুৎসাহিত করেছেন। আবার এভাবে জমি খরিদ করা হয় যে, এই জমির ওপর একটি বিল্ডিং তৈরি করা হবে, যার নিচতলা কিংবা উপরতলা মার্কেট হবে এবং বাকি অংশ মসজিদ হিসেবে ব্যবহার হয়ে থাকবে। এতে মার্কেট থেকে যে রোজগার হবে, তা দিয়ে মসজিদের ব্যয় সঙ্কুলান হবে; ইমাম-মুয়াজ্জিনের বেতন পরিশোধ হবে। এরূপ সিদ্ধান্তে জমি খরিদ করার আগেই মসজিদের ব্যয় নির্বাহের জন্য মার্কেট করার উদ্দেশ্যে আলাদা করে জমি খরিদ করাই শ্রেয়। মনে রাখা যেতে পারে, মসজিদ কোনো ব্যবসায় বা কমার্শিয়াল প্রতিষ্ঠান নয়। মসজিদের ব্যয় নির্বাহ করা প্রত্যেক মুসলমানের ঈমানি দায়িত্ব। এ বিষয়ে মসজিদে দান-খয়রাত করার ওপর উৎসাহ প্রদান করা হয়েছে। এ ছাড়া কোনো স্থানে পূর্ব থেকে মসজিদ ছিল এখন সেই মসজিদ ভেঙে কিছু অংশে মার্কেট দোকানপাট করা আর কিছু অংশে মসজিদ করার সিদ্ধান্তে সাবধানতা অবলম্বন করা জরুরি। পূর্ব থেকে মসজিদ থাকা বা পুরনো মসজিদ ভেঙে মসজিদ সংস্কারের নামে শপিংমল-দোকানপাট করার বৈধতা কুরআন-হাদিসে আশা করা তো যায়ই না, এতে ওলামাগণও একমত হতে পারেন না। যে বিষয়ে একমত হওয়া যায় না, সেটা স্থগিত রাখাই বুদ্ধিমানের কাজ। এমনটা হলে দোষের নয় যে, মসজিদ চত্বরের বাইরে বা অন্য কোনো খানে মসজিদের নামে জমি খরিদ করা হয়েছে কিংবা দান হিসেবে পাওয়া গেছে, সেসব স্থানে মার্কেট তৈরি করে বৈধ ব্যবসার জন্য ভাড়া দিয়ে ভাড়ার সেই অর্থ দিয়ে মসজিদের ব্যয় নির্বাহ অবৈধ নয়। (সূত্র. আল মুহিতুল বুরহানি ৯/১২৮, ১৩৭; আলবাহরুর রায়কে ৫/২৫১; ফাতাওয়া খানিয়া ৩/২৯৩; রদ্দুল মুহতার ৪/৩৫৮)। হাদিস শরিফে এসেছেÑ রাসূলুল্লাহ সা: বলেছেন, ‘যে ব্যক্তি আল্লাহর সন্তুষ্টি অর্জনে একটি মসজিদ নির্মাণ করবে, এর বিনিময়ে আল্লাহ তার জন্য বেহেশতে একটি বাড়ি তৈরি করবেন’ (বুখারি ও মুসলিম)। এই হাদিসটি কি মসজিদ সংস্কারের নামে মসজিদের সাথে মার্কেট তৈরিতে নিরুৎসাহী করে না? মুসলমানরা এত সঙ্কীর্ণ মানসিকতার হলো কেন যে, মসজিদের ব্যয় সঙ্কুলানের জন্য মসজিদ ভেঙে সেখানে মসজিদ ও মর্কেট করতে হবে? বরং তাদের মানসিকতা হওয়া উচিত ছিল, মসজিদের সামনের অঙ্গনকে সম্প্রসারিত করে মসজিদের সৌন্দর্য বৃদ্ধিতে আর্থিক সহায়তা করা। একটু চোখ খুলে দেখার চেষ্টা করলে দেখা যাবে; ছোট-বড় অনেক শহরেরই প্রাণকেন্দ্রে বড়-ছোট বহু ঈদগাহ মাঠ রয়েছে। সেখানে বছরে মাত্র দুই দিন নামাজ পড়া হয়ে থাকে। এত বড়-ছোট ঈদগা মাঠ যদি মাত্র দুই দিনের নামাজের জন্য ফেলে রাখা যায়, তাহলে যেখানে দিনে পাঁচবার নামাজ পড়তে হয়, সেই মসজিদে মার্কেট বানানোর চিন্তা মুসলমানদের মাথায় আসে কিভাবে? আর যদি মসজিদ সংস্কারের নামে পুরনো মসজিদ ভেঙে একটা অংশকে মার্কেট বানানোর প্রথা চলমান হতে থাকে, তবে অদূর ভবিষ্যতে ঈদগাহ মাঠগুলোকেও কী সংস্কারের নামে মার্কেট করে উপরের তলায় ঈদের জামাতের ব্যবস্থা হতে থাকবে! এমন হতে থাকলে ঈদগাহ মাঠে নামাজ আদায়ে যে খোলামেলা দৃশ্য ও সৌন্দর্য সেটা অদৃশ্য হওয়ার সম্ভাবনা রয়েছে। মুসলমানদের মধ্যে চিন্তার সীমাবদ্ধতা দেখে বিস্মিত হতে হয়। মানুষের মধ্যে এরকম চিন্তার সীমাবদ্ধতা থাকলে সমাজে শান্তি ও শৃঙ্খলা ধরে রাখা অসম্ভব হয়ে ওঠতে পারে। মুসলিম সমাজব্যবস্থায় মসজিদের যে আবেদন, সে আবেদন নিচতলায় মার্কেট-শপিংমল-দোকানপাট রেখে উপরতলায় মসজিদ তৈরিতে পূরণ হয় না।